
ACOB THOMAS: uwch ei weryd 
Tyr fy nghalon i fy ngrudd; 

Dan gyffyrddiad siom ac adfyd 

Cryna tant fy nhelyn brudd. 
Hawlia Hiraeth ddweud ei brofiad 

Wedi colli'i hawddgar wedd :— 
Dim ond dagrau fedrant siarad 

Ar dywarchen werdd ei fedd. 


Crwydro'n ol i Eglwys Elian,— 
Hen chwareule'i febyd pell, 
Fyn fy awen leddf ei chyngan, 

Dan dywynion dyddiau gwell. 
Tardd lilïau o adgofion 

Ar y llwybrau i Bentwyn ;— 
Dyry Serch ei wlithyn tirion 

Ar bob adgof, er ei fwyn. 


Yn yr anedd dawel hono, 

Cyn i'r byd ddatguddio'i groes, 
Cyn i'w galon onest deimlo 

Cyffyrddiadau drygau'i oes ;— 
Gwelodd swyn y weddi dlysaf 

Yn gweddnewid gwaetha'r byd ;— 
Erys hwnw yn ddianaf 

Yn ei goffa tlws o hyd. 


Yno dysgodd adnod gyntaf 
Profiad, yn ngoleuni'r nef ; 
Yno bu'r cynghorion dwysaf 
Yn canllawio'i lwybrau ef. 
Yno dysgodd beth oedd nerthoedd 
Dylanwadau bywyd mam, 
Gadwai oreu ei blynyddoedd 
Ar allorau'r nef yn fflam. 


Yno dysgodd fagu cryfder 

Yn awyrgylch glanaf Duw ; 
Yno syllodd i'r uchelder 

Lle mae gweddi'n ysbryd byw. 
Yno plygodd dan gyfaredd 

Gweddi'i fam, a dagrau'i dâd ; 
Yno teimlodd y tangnefedd 

Grêa wanwyn o fwynhad. 


Er na welsai ddydd Diwylliant 
Yn goleuo yn ei nen: 
Ei wynfydedd a'i ogoniant 
Ydoedd tramwy i'r Groeswen. 
Rhai cynefin a duwioldeb 
Fu'i gymdeithion cynar ef ; 
Pa sawl angel wyr am burdeb 
Cymru Fu, ar ffyrdd y nef ? 


Yn y capel lle bu cewri 
Preiffion Duw yn rhanu'u dawn; 
Yn yr Eglwys fu'n tywynu 
Goleu'r Groes fugeilia'r grawn, 
Ar y llecyn sanctaidd hwnw 
Ar ei wefus clywyd cri, 
Am gael bwrw'i gryman gloew 
I gynhaeaf Calfari. 


Blwyddyn rymus y Diwygiad 
Fu yn siglo Cymru gynt: 
Mae ei hysbryd a'i dylanwad 
Eto'n cerdded ar ei hynt. 
Dyna flwyddyn sydd yn aros 
Yn ei goffa'n benod fyw ; 
Dyna flwyddyn ddeil i ddangos 
Pa mor agos aeth at Dduw. 


Aeth yn ddigon agos ato 
I anghofio'r byd a'i dwrdd; 
Ac o rengau'r eglwys hono 
Ni chwenychai droi i ffwrdd. 
Er i ymdaith y Deffroad 
Gadw'i yrfa'n dlos, bob cam ; 
Aeth drwy ^ fwlch yr Argyhoeddiad ” 
Yn ngoleuni gweddi'i fam. 


Dyna'r ysbryd fu'n ei dywys 

I'w gyfrinach dawel Ef; 
Dyna'r ysbryd eto erys 

Gyda ni'n ysbrydiaeth gref. 
Dyna'r ysbryd fu yn canu 

Salmau gobaith dan ei fron ;— 
Rhaid i enaid hawddgar dyfu 

Ar randiroedd gwlithog hon. 


Wedi dringo deg o flwyddi 
Yn ei llewyrch hynaws hi; 
Wedi gwel'd y wawr yn tori 
O gyfeiriad Calfari; 
Wedi gwel'd drwy'r bregeth danllyd 
Genadwri fawr ei oes; 
Cododd i wynebu bywyd 
O dan Faner wen y Groes. 


Gyda'i fadau ar y Gamlas, 
Gyda'i gyfoed yn y fro, 
Bu'i gwmniaeth yn rhoi urddas 
Ar lafurwaith lawer tro. 
Roedd bywiogrwydd lon'd ei lygad, 
A gonestrwydd lon'd ei wên, 
A ffraethineb lon'd ei siarad 
Nas gall deddf ei alw'n hên. 


Pa sawl enaid sydd yn cofio, 
Gyda'i ddagrau eto'n lli, 
Am y llaw agored hono 
A'r gymwynas ynddi hi ? 
Ond os yw y llaw yn eisieu, 
A'r cymrodor wedi myn'd ; 
Aros mae y cymwynasau 
Yn mhrofiadau llawer ffrynd. 


Ei fwynhad oedd gwneud daioni 
Yn ei ddull ei hun o hyd ; 

Er na themtiodd neb i'w foli 
Am gymwynas yn y byd. 

Ni ddeisyfai fyn'd i'r cyhoedd 
Os oedd llonder ar ddihun ;— 

Yn encilion distaw'r nefoedd 
Y dysgyblodd ef ei hun. 


Wedi gweled fod milltiroedd 


Cynta'i oes mewn gwaith yn myn'd; 


A goreuon yr ardaloedd 

Beunydd yn ei wneyd yn ffrynd, 
Daeth i'r Ystrad yn ei gryfder, 

Yn ngwregysau Gras a Ffydd ; 
A rhodfeydd ei fywyd tyner 

Yn awgrymu gloewach dydd. 


I Fodringallt daeth a'u grefydd 
Yn esboniad ar ei lwydd ; 
Gan fwynhau bendithion newydd 
Ar y daith, o flwydd i flwydd. 
Pwy'n ffyddlonach wrth yr Orsedd ? 
Pwy'n ddyfalach gyda'r gân ? 
Pwy'n gynesach ei orfoledd 
Dan gawodau'r bedydd tân ? 


Cartre'i enaid oedd y Capel 
Ar ei liniau gyda'i Dad; 
Gyda'i ffydd yn syllu'n dawel 
Ar benrhynau tecach gwlad. 
Colli'r nefoedd ar y ddaear 
Fuasai colli'r breintiau hyn ;— 
Pwy a wyr sawl awr addolgar 
Gafodd ef i loewi'r glyn ? 


Dros undonedd yr addoliad 
Taflai ddoniau Cymru Fu; 
Dros randiroedd iach ei “ brofiad ” 
Tyfai blodau'r nef yn llu. 
Drwy 'i ddamegion carai ddangos 
Fel bu Cymru gynt yn byw ;— 
Mae 'i ddonioldeb eto'n aros 
Yn gyfaredd ar ein clyw. 


O uchelion y Gwirionedd 
'Tynai fywyd yn barhaus ; 

A thrwy erddi tlysaf Rhinwedd 
Y tywysai ni'n foddhaus. 

Profiad wedi dal ei greithiau 
Lechai'n fynych yn ei gôl; 

Ond mae cyfoeth ei areithiau 
Eto'n aros ar ei ol. 


Ni ryfygai efelychu 

Adlais rhyw athrylith gun ;— 
Roedd ei dalent wedi 'i magu 

I ddadguddio 'i nerth ei hun. 
'Torai lwybrau newydd, tawel, 

I negesau goreu'r nef :— 
Mae Bodringallt eto'n arddel 

Ei athrylith wreiddiol ef. 


Llanwodd swyddi ucha'r Eglwys 
Gydag urddas ar ei waith ; 

Llanw'r swyddi fu paradwys 
Ei fyfyrion drwy y daith. 

Mae croniclau'r Eglwys eto'n 
Cadw'i hanes dan ei Íri, 

A'n hyfrydwch yw llafurio'n 
Ysbryd ei phrif swyddog hi. 


Os yw llais yr hen Gyhoeddwr 
Wedi tewi yn y glyn, 

Os yw llaw y doeth Hyfforddwr 
Wedi dianc erbyn hyn, 

Mae ei eco eto'n crwydro 
Yn beroriaeth o'r “ sêt fawr ;” 

Ac o hyd mae llaw'n cyfeirio 


Heibio'r bedd a'r ^ cystudd mawr.” 


Blaenor o'r duwiolaf deithi 
Dros ei Dduw yn codi'i lef ; 
A ffynonau o oleuni 
Beunydd yn ei gamrau ef. 
Er fod tôn o ddifrifoldeb 
Yn dwyseiddio'i wedd a'i drem ; 
Adlais calon lawn o burdeb 
Oedd ei araeth fwyaf llem. 


Cerddai'n rhengau yr ieuenctyd, 
Drwy ei ardal yn ddifraw; 

A llawryfau goreu'r bywyd 
Yn blodeuo yn ei law. 

O! 'roedd cyfoeth yn ei feddwl 
Yn awgrymu mwy o hyd, 

Fel y gawod sy'n y cwmwl, 
Heb ddefnynu 'i hun i gyd. 


'Roedd goleuni yn ei gyngor 
Yn hyrwyddo'r gwaith ymlaen ; 
Er ei llymed, anodd hebgor 
Geiriau ei geryddon plaen. 
Ni chardottai wên cymydog, 
Ac nid ofnai 'i ŵg ychwaith ;— 
Cadwai 'i ysbryd yn gyfranog 
O bob gras drwy 'i yrfa faith, 


Symledd tawel fu ei dlysni 

Mwyaf yn mhob cwrdd erioed ;— 
Ni ryfygodd rhagrith sangu 

Haner cam yn ol ei droed. 


Dull Cymreig oedd ganddo'n symud, 


Gwisg Gymreig am dano oedd ; 
Lliw Cymreig oedd ar ei fywyd, 
Tân Cymreig oedd yn ei floedd. 


Er na cherddodd drwy winllanau 
Per llenorion gorau'r byd; 
Cofiodd gasglu y pwsïau 
Gadwant harddach bri o hyd ; 
Ur na Fu cyfrolau' n taflu 
Llewyrch ar ei enaid gwyn, 
Gwn mai ^ Beibl anwyl Iesu” 
Fu ei lamp wrth groesi'r glyn. 


Caxton Press, Howard Strect, 'Treorchy. 


Mae ei ddosbeirth aml eto 
Yn ymgynull dan eu clwy ; 
A phob calon yn adgofio 
Am y llais sy'n ddistaw mwy. 
Pwy a wyr sawl erw segur, 
Gerddodd ef o'r ^ llwybr cul,” 
Welir heddyw'n dwyn eu blagur 
Er ei fwyn drwy'r Ysgol sul ? 


Dan ddylanwad pregeth ddwyfol 
Cymwynaswr Iesu Grist, 

Tyfai 'i brofiad yn ysbrydol 
Gerdd, heb ynddi nodyn trist. 

Dim ond son am Ben Calfaria 
A'i deffroai drwyddo i gyd ;— 

Dyna enaid oedd yn gwledda 
Ar fendithion brasa'r byd. 


“ I Galfaria trof fy wyneb, — 
Dyna'i emyn anwyl ef; 

'“ Lle mae gras ac anfarwoldeb,” — 
Dyna'i obaith dan y nef. 

Ar Galfaria treuliodd oriau 
Godidoca'i fywyd gwyn ;— 

A blodeuodd ei serchiadau 
Ol o gylch Calfaria fryn. 


Yn mhangfeydd ei gystudd olaf 
Roedd ei enaid yn dyheu 

Am y fendith sancteiddiolaf, 
Nas gall angau ei dileu: 

Yn y glyn yn dal i ddisgwyl, 
Wedi oes o lafur byw, 

Y mwynhad ddaw gyda noswyl 
Dangnefeddus gweithiwr Duw. 


Tua'r fynwent sydd a'i beddau'n 
Cuddio “anfarwolion ” lu, 
Crwydro eto mae'n serchiadau 
At ei fedd, dan gwmwl du. 
Yn yr ^ erw” dawel hono, 
Gynt fu'n borth i'r nef ddilen 
Huned yntau,— hawdd fu'n gado 
Am y bedd yn y Groeswen. 


'Tawel huned, hên bererin, 
Wedi gweithio drwy ei oes; 
Wedi enill llawer crwydryn 
Pell yn ol i oleu'r Groes. 
Pan oedd eira y Nadolig 
Yn mantellu Anian wyw ; 
Gwelsom ef yn croesi'n ddiddig 
I Nadolig nefoedd Duw. 


Gwelsom ddryllio hên gymundeb, 
Gwelsom golli llawer gwledd, 
Pan ddaeth ymchwydd oer marwoldeb 
Rhyngom ni a'i dawel wedd. 
Gwelwn eto wawrddydd oleu 
Drwy unigedd pell y glyn, 
Yn ein gwahodd yn ein dagrau 
I gyfeiriad gloewach borau, 
Hyd rhodfeydd ei fywyd gwyn. 


“JATEH GALON 


Buddugol yn Eisteddfod Bodringallt, 
Nadolig, I1go7. 

